b'\n_START_ARTICLE_\nEmtricitabin\n_START_SECTION_\nMehanizem delovanja\n_START_PARAGRAPH_\nEmtricitabin je analog citidina in zavira reverzno transkriptazo, encim, ki omogo\xc4\x8da pretvorbo virusne RNK v DNK. Zaviranje te bistvene stopnje v podvojevanju virusa pomaga pri zni\xc5\xbeanju virusnega bremena v bolnikovem telesu ter posredno pove\xc4\x8da \xc5\xa1tevilo celic imunskega sistema, in sicer podvrsto limfocitov T, imenovanih celice CD4+. Oba mehanizma omogo\xc4\x8data izbolj\xc5\xa1anje delovanja imunskega sistema in zmanj\xc5\xa1ata tveganje za pojav resnih bolezni.\n_START_SECTION_\nOku\xc5\xbeba z virusom HIV\n_START_PARAGRAPH_\nEmtricitabin je v kombinaciji z drugimi protiretrovirusnimi u\xc4\x8dinkovinami indiciran za zdravljenje oku\xc5\xbebe z virusom HIV pri odraslih.\n_START_SECTION_\nOku\xc5\xbeba z virusom HBV\n_START_PARAGRAPH_\nEmtricitabin izkazuje tudi klini\xc4\x8dno u\xc4\x8dinkovitost proti virusu hepatitisa B (HBV). Pri posameznikih s kroni\xc4\x8dno oku\xc5\xbebo zdravljenje z emtricitabinom dosega znatno histolo\xc5\xa1ko, virolo\xc5\xa1ko in biokemijsko izbolj\xc5\xa1anje. Varnostni profil emtricitabina je primerljiv s placebom. Vendar emtricitabin ne pozdravi ne oku\xc5\xbebe z virusom HIV ne oku\xc5\xbebe z virusom HBV. V \xc5\xa1tudiji, ki je zajemala bolnike z oku\xc5\xbebo s hepatitisom B, so se simptomi ponovno pojavili pri 23\xc2\xa0% bolnikov, po tem, ko so prenehali z zdravljenjem z emtricitabinom. Tudi pri oku\xc5\xbebi z virusom HIV se podvojevanje virusa nadaljuje, \xc4\x8de je zdravljenje prekinjeno._NEWLINE_Emtricitabin nima dovoljenja za uporabo pri oku\xc5\xbebi z virusom HBV. Kot zdravila, ki se uporabljajo zoper oku\xc5\xbebo z virusom HIV, bi bilo smiselno uporabljati tudi zdravila proti virusu HBV v kombinaciji ve\xc4\x8d u\xc4\x8dinkovin hkrati, s \xc4\x8dimer se zmanj\xc5\xa1a mo\xc5\xbenost za pojav odpornih virusnih sevov. Tudi protiretrovirusna u\xc4\x8dinkovina lamivudin je u\xc4\x8dinkovita proti virusu hepatitisa B in je dostopna na trgu, vendar tudi ta ne zavre popolnoma virusnega podvojevanja, kar dovoljuje mo\xc5\xbenost, da se pojavijo odporni sevi. U\xc4\x8dinkovitost amtricitabina v kombinaciji z drugimi zdravili proti HBV-ju \xc5\xa1e ni bila dokazana; klini\xc4\x8dne \xc5\xa1tudije \xc5\xa1e potekajo.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nV klini\xc4\x8dni praksi so ne\xc5\xbeeleni u\xc4\x8dinki pri uporabi emtricitabina redki. Najpogosteje se pojavljajo driska, glavobol, navzea in izpu\xc5\xa1\xc4\x8daj. Po navadi se pojavljajo v blagi do zmerni obliki, v klini\xc4\x8dni \xc5\xa1tudiji je zaradi ne\xc5\xbeelenih u\xc4\x8dinkov moral zdravljenje opustiti 1 odstotek bolnikov. Hiperpigmentacija ko\xc5\xbee, ki obi\xc4\x8dajno prizadene dlani in stopala, se pojavlja pri manj kot 2\xc2\xa0% bolnikov in to skorajda izklju\xc4\x8dno pri bolnikih \xc4\x8drnskega porekla._NEWLINE_Med huj\xc5\xa1imi ne\xc5\xbeelenimi u\xc4\x8dinki se lahko pri bolnikih pojavita hepatotoksi\xc4\x8dnost (\xc5\xa1kodljivo delovanje na jetra) ali lakti\xc4\x8dna acidoza.'